Verner Panton

**Verner Panton** (født 13. februar 1926 i Gamtofte på Fyn, død 5. september 1998 i København) var en dansk møbelformgiver og interiørarkitekt. Han lagde nyskapende og futuristisk formgiving i sterke farger og i ulike materialer, særlig i plast. Formgivingen hans ble ofte opplevd som svært «60-talls» knyttet  til optisk kunst og pop-kunst. Flere av de mest kjente møblene han designet er fremdeles i produksjon i dag.

Han var en av de mest toneangivende designerne i 1960-årenes Europa. Hans mest betydningsfulle innsats lå innenfor møbler, belysning og romdesign, hvor han eksperimenterte med nye former og kraftige farger, og utnyttet de nyeste materialene og produksjonsmetodene. Stål, plast og glassfiber var noen av hans favorittmaterialer.

## Liv og virke
### Bakgrunn
Panton ble født i Gentofte. Han ble utdannet ingeniør på Odense Tekniske Skole, deretter studerte han på Kunstakademiets Arkitektskole ved Det Kongelige Danske Kunstakademi i København fra 1947 til 1951.

### Karriere
De første to årene av karrieren (1950&ndash;1952) arbeidet han som assistent hos Arne Jacobsen, en av de andre virkelig store danske designmestre. Der jobbet han blant annet med å designe stolen *Mauren*. Panton åpnet sitt eget tegnekontor i 1955. Mot slutten av 1950-tallet begynte stolene han utformet å bli mer og mer ukonvensjonelle, uten bein eller klart utskilt rygg. I 1959 introduserte han Cone-stolen som ikke hadde distinkt rygg og ingen ben. Stolen var spesialdesignet for åpningen av foreldrenes restaurant Komigen. I 1960 formgav Panton den aller første helstøpte injeksjonsformede plaststolen, *Stacking chair* eller *S stolen*, som ble det mest kjente og masseproduserte produktet hans. Stolen var revolusjonerende på daværende tidspunkt, og produseres fortsatt i en oppdatert versjon med en (den fjerde) teknikk som gjør at den har bedre form og holdbarhet. Pantonstolen har blitt tatt opp i Danmarks kulturkanon.

På 1960-tallet og i begynnelsen av 1970-tallet eksperimenterte Verner Panton med å formgi hele miljøer, radikale og psykedeliske interiører med egne bølgende møbler, veggpolstringer, tekstiler og lyssetting. Allerede i 1960 innredet han en restaurant for Hotell Astoria i Trondheim, men interiøret ble tatt ned igjen allerede etter tre år. Grunnen sies å være at det var for moderne og mørkt til å falle i smak i Trondheim på det tidspunktet.

Han var aktiv både i Danmark og utlandet, og bodde mange av sine siste år i Basel, Sveits. Panton døde i København i 1998. Han ble samme år utnevnt til ridder av Dannebrogordenen.

## Utvalgte utstillinger
* Dansk kjøpestevne, Fredericia 1958 
* Unika-Vev, Zürich m.fl. 1960-61 
* Bayer exposition ships Visiona O + II, Köln, 1968, 1970 
* Musee des Arts Decoratifs, Louvre 1969 
* Galerie Asbæk, København 1982 
* Scandinavian Modern 1880-1980, 
* Designmuseum Danmark, København 1985 
* Museum für Angewandte Kunst, Köln 1994 
* Farbräume Littmann Kulturprojekte, Basel 1996 
* Trapholt Museum, Kolding 1998 
* Design Museum, London 1999

## Priser og legater
* Rosenthal Studio Preis, Tyskland 1966 
* PH – Prisen, Danmark 1967 
* International Design Award, USA 1963, 1968, 1981 
* Eurodomus 2, Italien 1968 
* Medal of Austrian Building Centre, Østrig 1968 
* Price of Honour, Østrig 
* Int. Furnishing Salon, A 1969 
* 3 Federal Price Gute Form, Tyskland 1972, 1986 
* Møbelprisen, Danmark 1978 
* Deutsche Auswahl, Tyskland 1981, 1982, 1984, 1985, 1986 
* Sadolin Farvepris, Danmark 1986 
* Danish Design Council Annual Award, Danmark 1991, 
* IF – Prize, Japan 1992 
* Norwegian Design Award, Norge 1992 
* Bo Bedre Prisen, Danmark

## Referanser


## Eksterne lenker
* Online museum
* Danske kunstnerbiografier
* 
* Verner Panton galleri
* Verner Panton design
* Verner Panton – hans liv & verk